50 pistole tydens inbraak gesteelFoto: Verskaf. Werknemers van ŉ maatskappy wat hoofsaaklik in boerderytoerusting spesialiseer het Maandag met hul aankoms by die werk ŉ skokvonds gemaak. Kapt. Appel Ernst, woordvoerder van die polisie, het gesê ŉ onbekende hoeveelheid verdagtes het op ŉ manier toegang tot die perseel verkry en ŉ groot hoeveelheid vuurwapens gesteel. “Daar is ook ŉ vuurwapenhandelaar op die perseel en dit is duidelik dat hulle toegang verkry het tot die kluis,” het Ernst gesê. Sowat 50 pistole is tydens die inbraak gesteel. Die kissies waarin die vuurwapens gehou is, het oor die vloer gesaai gelê. Volgens Ernst het die verdagtes die res van die winkel ook geplunder en is daar klere en ander toerusting ook gesteel. Ernst het gesê die Wesrand se trio-taakspan is op die toneel besig om bewysstukke te versamel. Brig. Mashole Manamela, Randfontein se stasiebevelvoerder, het enigiemand met inligting oor die voorval gevra om die taakspan by 079 496 6288 te kontak. Inligting kan anoniem aangemeld word.